KIRJALLINEN KYSYMYS E-2150/99

esittäjä(t): Glenys Kinnock (PSE) komissiolle

(24. marraskuuta 1999)

Aihe: Erityisravinnoksi tarkoitettuja elintarvikkeita koskeva direktiivi

Kuultiinko lastenruokien ja niiden markkinoinnin asiantuntijoita laadittaessa erityisravinnoksi tarkoitettuja elintarvikkeita koskevaa direktiiviä?

Erkki Liikasen komission puolesta antama yhteinen vastaus kirjallisiin kysymyksiin E-2149/99 ja E-2150/99

(16. joulukuuta 1999)

Maailman terveysjärjestö (WHO) on laatinut äidinmaidonkorvikkeiden markkinointisäännöstön, joka hyväksyttiin WHO:n yleiskokouksessa suositukseksi. Säännöstö koskee äidinmaidonkorvikkeiden laatua, merkintöjä, markkinointia ja jakelua. Euroopan yhteisön lainsäädännössä äidinmaidonkorvikkeet katsotaan erityisravinnoksi tarkoitetuiksi elintarvikkeiksi. Terveille imeväisille tarkoitetuista äidinmaitokorvikkeista säädetään äidinmaidonkorvikkeista ja vieroitusvalmisteista 14. toukokuuta 1991 annetussa komission direktiivissä 91/321/ETY(1).

WHO:n säännöstö on vaikuttanut joihinkin direktiivin 91/321/ETY säännöksiin, ja direktiivissä noudatetaan säännöstön tavoitteita ottaen huomioon oikeudelliset, sosioekonomiset ja kulttuurilliset erityisolosuhteet yhteisössä. Direktiivi perustuu elintarvikealan tiedekomitean kertomukseen, ja direktiivistä keskusteltiin laajasti jäsenvaltioiden asiantuntijoiden kanssa. Myös parlamentti antoi merkittävän panoksen sen sisältöön.

Muille kuin terveille imeväisille tarkoitetut äidinmaidonkorvikkeet katsotaan erityisiin lääkinnällisiin tarkoituksiin käytettäviksi ruokavaliovalmisteiksi. Niistä säädetään ruokavaliovalmisteista erityisiin lääkinnällisiin tarkoituksiin 25. maaliskuuta 1999 annetussa komission direktiivissä 1999/21/EY(2). Myös tämä direktiivi perustuu elintarvikealan tiedekomitean kertomukseen ja siitä keskusteltiin laajasti jäsenvaltioiden asiantuntijoiden kanssa. Parlamentille tiedotettiin direktiivistä eikä se esittänyt vastalauseita.

Erityisiin lääkinnällisiin tarkoituksiin käytettäviä äidinmaitokorvikkeita varten ei asetettu merkintöjä koskevia vaatimuksia tai markkinointia koskevia rajoituksia. Tällaiset säännöt olisivat rajoittaneet näiden tuotteiden merkintöjä ja niitä koskevaa tiedotusta, ja tätä ei jäljempänä annettavista syistä pidetty tarpeellisena eikä asianmukaisena.

Ruokavaliovalmisteella erityisiin lääkinnällisiin tarkoituksiin tarkoitetaan direktiivissä erityisravinnoksi tarkoitettuja elintarvikkeita, jotka on erityisesti valmistettu tai koostettu ja tarkoitettu potilaiden ruokavaliohoitoon ja käytettäväksi lääkärin ohjauksessa. Ne on tarkoitettu ainoaksi tai täydentäväksi ravinnoksi potilaille, joilla tavallisten elintarvikkeiden tai niiden sisältämien ravintoaineiden tai aineenvaihduntatuotteiden nauttiminen, sulatus, imeytyminen, aineenvaihdunta tai erittäminen on puutteellista, huonontunutta tai häiriintynyttä tai joilla on muita lääketieteellisesti määriteltyjä ravitsemuksellisia tarpeita ja joiden ravinnonsaantia ei voida turvata ainoastaan muuttamalla tavanomaista ruokavaliota tai käyttämällä muita erityisruokavaliovalmisteita taikka jälkimmäisten kahden yhdistelmää.

Tämän määritelmän perusteella on selvää, että nämä tuotteet ovat potilaiden (imeväisten) normaalin kasvun kannalta tarpeellisia ja voivat jopa pelastaa potilaiden hengen tilanteessa, jossa kyseisten tuotteiden käyttäminen on ainoa mahdollisuus varmistaa sairauden tai lääketieteellisen tilan ruokavaliohoito. Tällaisia sairauksia tai lääketieteellisiä tiloja voivat olla harvinaiset aineenvaihduntasairaudet tai elintärkeiden elinten häiriöt. On erittäin tärkeää, että tuotteita koskevat tiedot saavuttavat imeväisten ravinnosta vastaavat ilman, että tiedonkulkua rajoitetaan tarpeettomasti. Tämän vuoksi ei olisi asianmukaista toteuttaa toimenpiteitä, jotka rajoittaisivat mainontaan tai tiedotusmateriaalin levittämiseen perustuvaa tiedottamista.

On myös otettava huomioon, että mainitut lääketieteelliset tilat ja aineenvaihduntasairaudet ovat onneksi harvinaisia. Tämän vuoksi kyseeseen tulevia tuotteita ei ole paljon ja tarvittavat määrät ovat alhaisia. Näitä tuotteita annetaan ainoastaan imeväisille, jotka ovat lääketieteellisen valvonnan alaisia. Laajalle yleisölle mainostaminen ei näistä syistä olisi kannattava markkinointikeino.

Äidinmaidonkorvikkeiden merkinnöissä on oltava maininta rintaruokinnan paremmuudesta käytännön edistämiseksi ja suojelemiseksi. Tällaisen maininnan vaatiminen erityisiin lääkinnällisiin tarkoituksiin käytettävissä äidinmaitokorvikkeissa ei olisi asianmukaista. Rintaruokinta on tai voi olla esteenä hoidolle tietyissä aineenvaihduntasairauksissa, ja sen vuoksi maininta voisi olla hoidettavien lasten terveyden kannalta haitallinen. Se olisi näissä tapauksissa myös lääketieteellisten ohjeiden vastaista ja sen vuoksi hämmentävää niille, jotka ovat vastuussa imeväisten ravinnosta.

(1) EYVL L 175, 4.7.1991.

(2) EYVL L 91, 7.4.1999.